คปภ.เผยน้ำท่วมใต้รถยนต์เสียหายแล้ว 371 คัน
คปภ.เผยยอดรถยนต์เสียหายจากเหตุอุทกภัยภาคใต้แจ้งเอาประกันภัยทั้งสิ้น 371 คัน พร้อมสั่งบริษัทประกันเร่งประเมินความเสียหายทันทีหลังน้ำลด
7 เม.ย. 2554

คปภ.เผยยอดรถยนต์เสียหายจากเหตุอุทกภัยภาคใต้แจ้งเอาประกันภัยทั้งสิ้น 371 คัน พร้อมสั่งบริษัทประกันเร่งประเมินความเสียหายทันทีหลังน้ำลด
นางจันทรา บูรณฤกษ์  เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า กรณีเหตุอุทกภัยในพื้นที่ภาคใต้ ล่าสุด ณ วันที่ 7 เมษายน 2554  มียอดผู้เสียชีวิตจำนวนทั้งสิ้น 54 ราย ทั้งนี้ ได้รับรายงานความเสียหายด้านการประกันภัย จากสำนักงาน คปภ. ภาค มียอดความเสียหายต่อรถยนต์ที่เอาประกันภัย จำนวน 371 คัน คิดเป็นจำนวนทุนเอาประกันภัยประมาณ 97.30 ล้านบาท ส่วนความเสียหายต่อชีวิตและทรัพย์สินขณะนี้ยังไม่ได้รับแจ้งจากผู้เอาประกันภัย เนื่องจากต้อง รอสำรวจความเสียหายภายหลังน้ำลด 
ทั้งนี้ หากผู้เอาประกันภัย   รายใดที่เอกสารการทำประกันภัยสูญหายขณะน้ำท่วม ขอให้รีบประสานสำนักงาน คปภ. จังหวัดได้ทันที เนื่องจากสำนักงาน คปภ. ส่วนกลางมีฐานข้อมูลกลางของผู้เอาประกันภัย เตรียมพร้อมเพื่อให้ความช่วยเหลือด้านประกันภัยแก่ผู้ประสบภัยไว้ด้วยแล้ว
นอกจากนี้ สำนักงาน คปภ. ได้จัดตั้งศูนย์รับแจ้งเหตุผู้ประสบภัยด้านการประกันภัย ใน 4 จังหวัด ได้แก่ จ.ชุมพร จ.สุราษฎร์ธานี  จ.นครศรีธรรมราช และ จ.กระบี่ ตลอด 24 ชั่วโมง เพื่อให้ความช่วยเหลือแก่ประชาชน พร้อมทั้งสั่งการให้บริษัทประกันภัยเร่งประเมินความเสียหายทันทีหลังน้ำลด